Örzen

**Örzen** () is en Dörp in de Gemeen Emsen (Samtgemeen Ilmenau) in’n Landkreis Lümborg, Neddersassen.

Bi Örzen höört ok de lüttje Oortsdeel Nee-Örzen mit bi.

## Geografie

De Oort liggt in de Lümbörger Heid an dat linke Över von’n Hasenbörger Möhlenbeek.

De Naveröörd sünd Hilgendal in’n Noorden, Rettme un Häckel in’n Noordoosten, Düütsch Ävern in’n Oosten, Melbeck un Emsen in’n Süüdoosten, Drögennindörp, Marßen un Wetzen in’n Süüdwesten un Sugellsen un Karkgellsen in’n Noordwesten.

## Historie

Örzen kummt wohrschienlich in en Oorkunn von 1105 as *Ordesen* toeerst vör. De Oorkunn is aver nich mehr bewohrt. Ganz seker kummt de Oort denn eerst in en Oorkunn von 1298 vör.

In’n Eersten Weltkrieg sünd 20 Soldaten ut Örzen fullen oder vermisst.

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Örzen in’n Kanton Bienbüddel höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Karkgellsen in’n Kanton Garlstörp.

De Oort hett vör 1852 to de Amtsvaagdie Garlstörp von dat Amt Winsen tohöört. 1852 is de Oort in dat Amt Lüün (dat von 1862 af an Amt Lümborg heten hett) wesselt. Na 1885 weer dat in’n Kreis Lümborg, de 1932 mit’n Kreis Bleikd to’n ne’en un grötteren Kreis Lümborg tohoopgahn is.

De Oort weer fröher en egenstännige Gemeen, de an’n 1. März 1974 mit de Gemeenreform in Neddersassen Deel von de Gemeen Emsen worrn is.

### Inwahnertall

### Religion

Örzen is evangeelsch-luthersch präägt un höört to dat Kaspel von de Katharinenkark in Emsen. Fröher hett de Oort aver to dat Kaspel von de Peter-un-Paul-Kark in Bätzendörp tohöört. Dat Dörp is 1863 von Bätzendörp na Emsen wesselt, von wegen dat de Kark veel dichter bi weer.

För de Kathoolschen is de Marien-Kark in Lümborg tostännig.

De Doden warrt op’n Karkhoff Örzen begraven, de op halven Weg twüschen Örzen un Nee-Örzen liggt.

## Kultur

En Denkmaal för de Fullenen ut de twee Weltkrieg’ steiht in Emsen op’n Karkhoff.

## Weertschop un Infrastruktur

Örzen hett en egene freewillige Füürwehr, de an’n 3. Dezember 1921 grünnt worrn is.

An’n Rand von Örzen an de Bundsstraat gifft dat siet Dezember 2010 en 3,7 Hektar groten Solarpark. De Anlaag besteiht ut 5100 Modulen, de en Leistung von 1,1 MWp hebbt.

### Verkehr

Dör Örzen löppt de Kreisstraat 10, de in’n Noordwesten na Sugellsen un Karkgellsen an de Landsstraat 216 ran geiht un in’n Süüdoosten na Emsen un Melbeck un dor an de L&nbsp;233/B&nbsp;4. Direkt an’n Süüdrand von dat Dörp warrt de K&nbsp;10 krüüzt von de B&nbsp;209, de in’n Noordoosten na Lümborg löppt un in’n Süüdwesten över Drögennindörp na Amelkusen un op Soltau to.

De nächste Autobahn is de Autobahn 39 (Afsnidd Hamborg–Lümborg). De Opfohrt 6 Lümborg-Noord liggt so 16 Kilometer in’n Noordoosten von Örzen. De Opfohrt 41 Äästörp op de Autobahn 7 (Afsnidd Hamborg–Hannover) liggt so 19 Kilometer in’n Westen von’n Oort.

De nächste Bahnhoff is so bi ölven Kilometer wied weg in’n Noordoosten de Bahnhoff Lümborg an de Bahnlien Hamborg–Hannover. Op de Bahnlien Lümborg–Soltau hett dat von 1913 bet 1977 Personenverkehr geven. De Bahnhoff Melbeck-Emsen leeg in düsse Tied veer Kilometer in’n Süüdoosten.

## Footnoten